MATUKENG - Mosotho o’a ba opile khomo lenaka h’a re matsatsi a ho utsoa a mangata empa la ho tšoaroa le leng.Le fetse la chabela mohlankana ea lilemo li 26 oa Thaba-Tseka ea bolauoeng ka matsoho haufinyane ke monna oa mosali eo a neng a chuchuntha le eena ha eo mon’ga ntlo a le sieo.
Tlhaloso ea sepolesa e re monna ea bolaileng, ea litlamong tsa sona ha joale, o fihlile ha hae a sa lebelloa eba o fumana mosali oa hae a koalletse ‘mokhotsi eo ea hlabisang lihlong’ joalokaha linyatsi li tloaetsoe ho bitsoa joalo. Ho ileng hoa latela kamor’a hore mosali a thatafalloe ke ho bulela monna oa hae lemati, tlhaloso e re monna o bile le pelaelo ’me a qetella a pshatla fenstere a itšohlometsa katlung. Hang ho ba a khahlane le nyatsi ea ba ese e le ua mpona ka u bona, hoa kupa ntoa e ileng ea imela nyatsi ho fihlela e nehela moea.
Ho sa le joalo, ketsahalo e tšoanang e kile ea tlalehoa Maputsoe leha li fapana ka hore ho ena nyatsi e ne e bolae monna oa mosali.Bona ho utloahala ba ne ba se ba lula ’moho ka bolokolohi kaha monna a ne a qeta nako e telele a le mosebetsing merafong ea Afrika Boroa ’me a tloaetse ho bolella mosali oa hae nako eo a tla tla hae ka eona.
“Ka mohlolo, mohla letsatsi leo le mahlonoko monna o fihlile a sa rerisa mosali joale a fumana nyatsi ka ha hae e le bosiu ho robetsoe. Ntoa e ileng ea tlola e ile ea hlola mong’a mosali, nyatsi ea mo fenethela mosali oa hae,” ho hopola Mofumahali Ngatane Mahoko oa Mohalalitoe moo sebonoang se neng se etsahale teng ngoahola.